Krajniak, Milan, minister práce, sociálnych vecí a rodiny SR (2020-03-25):
Vážený pán podpredseda, vážené panie poslankyne, páni poslanci, ďakujem za ústretové stanoviská. Pokúsim sa zareagovať teraz na tie podnety, ktoré v rozprave boli, veľmi krátko. Pán Kuffa, elektronická forma. No robíme to a dokonca je to pokyn Sociálnej poisťovne alebo teda preferencia Sociálnej poisťovne aj preto, že tých žiadostí je toľko a nechceme tlačiť tých ľudí do toho, aby boli vo fyzickom kontakte. Čiže musíme to nejakým spôsobom urobiť, aby bol aj ten elektronický kontakt možný. Sociálna poisťovňa podľa informácií pána riaditeľa Vážneho a rovnako národné úrady práce sú na hranici toho, aby zvládali tento nápor aj kvôli tomu, že aj tam sú predsa zamestnankyne, najmä, ktoré majú školopovinné deti, ktoré sú dnes doma. Takže robíme všetko pre to, aby sme jednak zo zdravotného hľadiska minimalizovali nejaké riziko, ale aby sme čo najviac zjednodušili ten proces. Pán poslanec Mazurek, Kotleba, Kočiš, spomínali ste ten, ja to mám poznačené ako elektrotovar. To sa mi zdá byť dobrá pripomienka. A chcem vám len povedať, že na každom ústrednom krízovom štábe veľmi podrobne analyzujeme tú situáciu. A to je tá otázka, že malé predajne, veľké predajne a prečo a ktoré sú rizikovejšie a tak ďalej. Priebežne to analyzujeme, len chcem upozorniť, že ono to celkom neplatí, že malá predajňa je bezpečnejšia. Ono to závisí od toho, aké metre štvorcové alebo, teraz by som povedal, metre kubické má ten priestor a aký počet ľudí tam je a napríklad, či je ten priestor vetraný alebo nevetraný. Zvažujeme všetko toto a bude sa to riešiť, len teraz vám neviem z fleku povedať takú nejakú odpoveď. Uvedomujeme si, že je to nefér voči tým malým, ktorí sú najmä, najmä domáci a budeme sa snažiť robiť všetko pre to, aby sme im pomohli a aby sme neumožnili prehnanú vianočnú tržbu tým, ktorí zostali otvorení. DSS-ky, VÚC, pán poslanec Kočiš. Nebudú krátené tie príspevky. Uvedomujeme si to, samozrejme, že, že keď raz, príklad poviem, bude denný stacionár, ako príklad to hovorím, a my vlastne povieme tým ľuďom, že radšej buďte doma, aby nevznikalo riziko nákazy, no tak samozrejme, že ten stacionár nemôže byť obvinený z toho, že porušil povinnosti z toho, že tam nemá dostatok klientov a tak. Uvedomujeme si to. Do budúcnosti chcem každému pánovi poslancovi alebo pani poslankyni povedať, že touto problematikou presne, ktorú ste otvorili, sa zaoberá na ministerstve pani štátna tajomníčka Gaborčáková a bude mať pokyn ktorémukoľvek z vás zodpovedať otázky, prevziať podnety. Už má teda a je teraz momentálne tu v parlamente a pripravuje, akurát včera a dnes pripravujeme také metodické usmernenie alebo pokyn, informácie, nech to nazveme akokoľvek, pre zariadenia sociálnych služieb, aby mali informácie, že teda čo sa už udialo, čo sa ide diať, na čo majú nárok, čoho sa nemusia báť, akým spôsobom chceme postupovať. Spomínali ste to viackrát, tak ja to len zopakujem, aby to bolo úplne jasné, 4,3 miliardy. Ešte raz to zopakujem, aby nedošlo k omylu. To nie je tak, že vláda rozhodla, že dá na tieto opatrenia 4,3 miliardy. Vláda len konštatuje, a ja teda konštatujem, že sú 4,3 mld. eur z eurofondov, ktoré sú z tohto rozpočtového obdobia ešte, neminuté, tak to poviem, nepodpísané. My sme zastavili teraz akékoľvek čerpanie a robíme veľmi rýchlu analýzu, že aby sme pokiaľ možno, aj za súhlasu Európskej komisie, lebo to naozaj nejde bez súhlasu, presmerovali čo najviac na riešenie tejto krízy. To je ten horný limit. Nie celé 4,3 miliardy, budú na to použité, lebo poviem teraz príklad. Máme rekonštruovaný teraz z eurofondov detský domov. Strecha je napoly urobená. Tak čo, zastavíme to? No tak to už by bola hlúposť. Čiže budú tam aj takéto veci, ktoré sa teda po tej krátkej analýze pustia. Ale tie 4,3 mld. eur je ten rámec, v ktorom sa pohybujeme, načo pravdepodobne podľa všetkých informácii, budeme môcť siahnuť, keď budeme chcieť riešiť tieto sociálno- ekonomické dopady. Pán poslanec Šimko, aj my by sme radi siahli na tých 500 mil. eur, ktoré odišli za stíhačky, len podľa mojich informácii odišli začiatkom marca, čo sa týka tohto roku. Takže áno, áno, pomohlo by to veľmi teraz, veľmi by to pomohlo. Pán poslanec Richter, komunikácia so sociálnymi partnermi, pán poslanec Kamenický to isto. Môžete si byť istí, že je to naša priorita, akurát vzhľadom na to, že sme vedeli, že včera a dnes zasadá parlament a chceli sme schváliť presne aspoň tento rámec, aby sme už mohli pripravovať tie konkrétne opatrenia a vyčísľovať ich, tak sme sa prioritne venovali tomuto. Aby sme jednoducho ten rámec mali urobený a mohli už pristúpiť k tej prvej sociálnej pomoci konkrétnej pre ľudí, ktorí tu sú. Niektorý z pánov poslancov, nepamätám si, ktorý to bol, niečo povedal, že aby sme, že ak aby sme akože nerozhádzali tie peniaze na nejaké ľúbivé sociálne opatrenia. A to nie je žiadne ľúbivé sociálne opatrenie, keď človeka, ktorého sme poslali ako štát rozhodnutím ústredného krízového štábu domov, lebo je na karanténnej nemocenskej, ako to pracovne voláme, alebo na karanténnej OČR, to teda nie je žiadne rozhadzovanie peňazí. Veď on nedostane celú čistú mzdu. On dostáva iba náhradu, vo výške 55 percent hrubej mzdy. To si myslím, že, že nie je teda žiadne rozhadzovanie peňazí, to je proste naša psia povinnosť, to musíme urobiť. Aspoň toto. Ale to nie je niečo, čím si ľudí získame, to je niečo, čím ľuďom garantujeme, že aj v tejto ťažkej dobe budú mať stabilný prísun, takpovediac keš na zabezpečenie potravín, drogérie, liekov a ďalších nevyhnutných vecí, ktoré sú. Štátna pomoc, pán poslanec Richter. Veľmi dobre si to uvedomujeme. Sú dve možnosti, ako to môžeme vyriešiť. To, čo ste spomenuli, ten de minimis, 200-tisíc eur a tak ďalej. Buď to urobíme tak, že dostaneme súhlas, zjednodušene, Bruselu, aby sme mohli tieto doterajšie limity obísť v tejto krízovej situácii. Teda obísť? Dostaneme povolenie na výnimku. Skôr považujem za pravdepodobnejšie, ale je to ešte v rokovaní, že jednoducho tú pomoc pre veľké podniky nad 250 zamestnancov bude v inej schéme riešiť ministerstvo hospodárstva. To sa mi zdá byť zatiaľ pravdepodobnejšie. Ale rokujeme o všetkých možnostiach. A niektorí kolegovia tu hovorili, že aby sme prehnane nepomáhali podnikom alebo teda zamestnávateľom, že treba myslieť na ľudí. No my myslíme na tých ľudí, pretože tá pomoc, ktorá je viazaná na udržanie pracovného miesta, nielenže rieši situáciu po kríze, ale rieši aj situáciu teraz, pretože ten príjem takéhoto zamestnanca bude vyšší, ako keby išiel na karanténnu nemocenskú alebo ako keby bol na karanténnej OČR-ke. Takže takto to nastavujeme, aby toto bolo výhodnejšie aj pre zamestnávateľa, ale aj pre zamestnanca. Sociálna poisťovňa. Práve preto to riešime takýmto spôsobom, pán poslanec Richter, že my nechceme nechať spadnúť ľudí priamo do Sociálnej poisťovne. My radšej dáme tomu zamestnávateľovi príspevok, aby potom z toho príspevku sa uhradili aj odvody do Sociálnej poisťovne. Je jasné že Sociálna poisťovňa bude mať oveľa vyššie výdavky teraz, ale aby sme ju nenechali vyschnúť, aby sme mali zabezpečený pravidelný prísun odvodov a ďalších záležitostí, aby aby sme to vedeli jednoducho garantovať dlhšiu dobu bez toho, aby tam štátny rozpočet priamo musel nalievať peniaze. Posledná vec, čo tu nebolo, nebolo tu spomenuté, ale, ale chcel by som tu len povedať, aby to teda bolo jasné, čo sa týka dôchodcov. Tak to je kategória ľudí, ktorá žiadnym spôsobom nie je ukrátená, alebo nechystá sa žiadne krátenie akýchkoľvek nárokov. Tam garantujeme sto percent toho, čo, s čím dôchodcovia a seniori počítajú. A stále opakujem, aj dnes som to povedal na tlačovke, na ktorej som bol s pánom premiérom, že Sociálna poisťovňa a zdroje štátu sú momentálne také, že sú schopné vyplatiť aj ten toľko spomínaný kontroverzný trinásty dôchodok. To, čo musím ale férovo povedať, je, že to je v súčasnom stave. To vieme urobiť. Ale ak tento krízový stav bude trvať pol roka, ja neviem vám povedať, čo bude o pol roka, či sa nám podarí nájsť dostatok zdrojov na prekrytie tých dopadov krízy. Ale za súčasného stavu je to tak, že, že to vieme garantovať. Čo bude o tri mesiace, to ja garantovať neviem. Ďakujem pekne, ďakujem vám za ústretovú diskusiu a chcem vás poprosiť o podporu tohto návrhu zákona. (Potlesk.)